Y cynnydd arfaethedig yn nifer arfbennau niwclear Prydain

Mae llawer o’r clod am greu Cytundeb Atal Ymlediad Niwclear y CU, a ddaeth i rym ym 1970, i’w briodoli i lywodraeth Lafur 1964-1970 Harold Wilson.

Er mwyn cydymffurfio â’r cytundeb hwn, ers 50 mlynedd a mwy mae pob llywodraeth Brydeinig – boed Lafur neu Geidwadol – wedi dilyn polisi o gwtogi’n raddol ar nifer arfau niwclear Prydain … nes i’r Prif Weinidog Boris Johnson gyhoeddi, yn 2021, y câi’r lleihad arfaethedig mewn arfbennau o “ddim mwy na 225” i “ddim mwy na 180” ei ddisodli gan gynnydd yn nifer arfbennau niwclear Prydain i “ddim mwy na 260”.

Ni roddwyd unrhyw esboniad boddhaol am y cynnydd hwn. Tra bu i’r naill lywodraeth ar ôl y llall honni bod Prydain wedi cynnal “lleiafswm ataliol” o arfau, y gwir gwestiwn nawr yw “beth y gellir ei gyflawni â 260 o arfbennau niwclear na ellir ei gyflawni â 180 o arfau niwclear?”

Yn amlwg ni fydd unrhyw elyn posibl na frawychir gan fygythiad 180 neu 225 o arfbennau niwclear yn cael ei fraw-atal gan fygythiad 260 o arfbennau niwclear. Mae’n amlwg hefyd bod cynhyrchu, storio a chynnal 260 o arfbennau niwclear yn mynd i gostio mwy na chynhyrchu, storio a chynnal 225 neu 180 o arfbennau niwclear; does bosib na ellid gwario’r arian hwnnw ar lawer o ddibenion eraill.

Gobeithio y byddwch yn gwrthwynebu’r cynnydd hwn yn nifer arfau niwclear Prydain, ac yn ceisio darbwyllo’r llywodraeth Lafur i ganslo’r cynnydd yn nifer arfbennau niwclear Prydain, er mwyn i ni ddychwelyd at y polisi consensws trawsbleidiol blaenorol o gwtogi’n raddol ar nifer arfbennau niwclear Prydain.